Dronning Margrethe vil i aften klokken 20 holde en tale til hele nationen på baggrund af situationen med coronavirusset.

Talen, der bliver sendt fra Fredensborg Slot, bliver optaget her til eftermiddag, og den bliver sendt på DR og TV2 klokken 20.

Søndag aften holdt den norske kong Harald tale til Norge, og nu følger den danske regent altså trop.

Aflyser 80 års fødselsdag

I sidste uge meldte kongehuset ud, at man aflyser dronning Margrethes 80 års fødselsdag, som ellers skulle have været fejret gennem en længere periode og kulmineret på selve fødselsdagen den 16. april.

- I lyset af udbredelsen af covid-19 og følgerne heraf for samfundet, har dronningen besluttet, at alle kongehusets planlagte aktiviteter og begivenheder i forbindelse med den kommende 80 års fødselsdag i april aflyses, lød det i pressemeddelelsen.

Læs også : Coronavirus aflyser fejringen af dronningens 80 års fødselsdag

Den kongelige families deltagelse i øvrige officielle programpunkter i de kommende uger aflyses ligeledes.

Kronprinsparret hjem fra Schweiz

Også kronprinsparret har ændret planer på grund af coronakrisen.

I sidste uge meldte de ud, at kronprinsparret og deres fire børn vender hjem fra skoleophold i Schweiz tidligere end planlagt.